Moet ons geboue brand voor Cele ons hoor? vra Nyanga | Netwerk24
Moet ons geboue brand voor Cele ons hoor? vra Nyanga
Deur Warda Meyer 05 Oktober 2018 07:02
Die Nyanga-gemeenskapspolisiëringsforum (GPF) sien rooi oor Bheki Cele, minister van polisie, wat versterkings na Westbury in Gauteng gestuur het terwyl die inwoners van dié misdaadgeteisterde woonbuurt in Kaapstad steeds wag.
Martin Makasi, voorsitter van die Nyanga-GPF. Foto: Verskaf
Martin Makasi, voorsitter van die Nyanga-GPF, sê hulle is “baie teleurgesteld” dat Cele nie sy beloftes aan die mense van Nyanga nagekom het nie.
“Hy het belowe om 62 lede van die taktiese reaksiespan na Nyanga te stuur. Ses maande later wag ons steeds, maar hy het Westbury Woensdag besoek en binne enkele ure is sy beloftes nagekom.”
Makasi sê toe hulle by die minister se kantoor wou weet waar die bykomende polisielede vir Nyanga is, is hulle meegedeel dat die lede van die taktiese reaksiespan nog opgelei word.
Volgens Makasi is die Sophiatown-polisiekantoor nie eens op die lys van toptien-polisiekantore wat geweldsmisdaad moet hanteer nie, terwyl Nyanga “al jare lank die land se moordhoofstad” is.
“Dit is net verbysterend dat mense moet betoog voordat hulpbronne beskikbaar gestel word. Dis asof die minister nou sê die inwoners moet die strate versper en geboue aan die brand steek (as hulle gehoor wil word).”
Cele het Donderdagoggend teruggekeer na Westbury met 143 wetstoepassers wat in die woonbuurt ontplooi is “om die vrede te herstel en stabiliteit teweeg te bring”.
Die lede bestaan uit die Johannesburgse metropolisie, die polisie se taktiese reaksiespan, die honde-eenheid en die nasionale ingrypingseenheid. Hy sê die eenhede sal so lank as wat dit nodig is in die woonbuurt ontplooi wees.
Inwoners van Westbury betoog die aflope week oor die geweld wat met die bendes en dwelmhandel in die woonbuurt gepaardgaan.
Meer oor: Polisie | Bheki Cele | Nyanga
Ons is reg vir julle, sê Cele
Nóg inligting oor plofstof op Russiese skip geëis
Westbury-inwoner hoop sy vrou se dood was nie vergeefs
Kapenaars stap na parlement oor bendes, dwelms